作者:衣白山人
標題:沁園春
內容:一粒金丹，大如黍米，定中降胎。運陰陽根本，東龍西虎，結凝金水，擇地深栽。九載無虧，三田功滿，卦氣周圓爐鼎開。偷元化，用自然宗祖，全在靈臺。真才。休戀塵埃。況穎悟明堂嬰未孩。幸淮濱相遇，靈丹付了，親留玄旨，期進仙階。此去何時，水雲高會，更上煙霞岐路哉。人間世，任王侯貴顯，同委蒿萊。